|  |  |
| --- | --- |
|  | Este artigo amosa letras cirílicas. Sen o soporte axeitado, o texto pode mostrar símbolos sen sentido, coma caixas, marcas e outros. |

**Ekaterina Konstantinovna Breshko-Breshkovskaia** (en ruso: Екатери́на Константи́новна Бре́шко-Брешко́вская), nada en Viciebsk o 13 de xaneiro de 1844 e finada en Horní Počernice o 12 de setembro de 1934 foi unha revolucionaria, veterana socialista, fundadora do Partido Social-Revolucionario e membro da súa fracción conservadora, coñecida tamén como «a avoa da revolución» ou simplemente *babushka* («a avoa»).

Liberal nos seus comezos, Breshko-Breshkovskaia pasara ao populismo, apoiara o terrorismo, máis tarde adoptara unha postura defensista durante a primeira guerra mundial e durante o período interrevolucionario en 1917 foi unha destacada dirixente da corrente dereitista do Partido Social-Revolucionario.

Traxectoria
-----------

### Comezos

Breshkovskaia, nada Verigo -o apelido polo que se coñece habitualmente débese ao seu matrimonio- en 1844, creceu no seo dunha familia da aristocracia rural de espírito liberal na provincia de Viciebsk.

Nos primeiros anos da década de 1860 xa se entregou a traballar xunto aos campesiños nas escolas rurais e nos zemstvos. Na mesma década contraeu matrimonio, pero abandonou ao seu marido en 1873. Debido á súa actividade política foi vixiada pola policía.

O ano que abandonou ao seu esposo trasladouse a Kíiv, onde estableceu unha comuna xunto cunha irmá súa. Convertida en bakuninista, participou na campaña dos narodniki da primavera e o verán de 1874 na que intelectuais rusos idealistas marcharon ao campo para tratar de transformar ao campesiñado. Detida polas autoridades en setembro dese ano, foi encerrada na Fortaleza de San Pedro e San Paulo en San Petersburgo. Foi xulgada catro anos máis tarde e condenada a traballar nas minas de Siberia durante cinco anos, pena que foi conmutada a dez meses de exilio na mesma rexión. Habendo escapado en 1881, foi arrestada novamente e condenada a catro anos de traballos forzados nas minas e ao exilio interior, impedíndoselle regresar á Rusia europea ata 1896.

Foi unha dos escasos membros do movemento populista que mantivo a súa fe no campesiñado e a súa reforma tralo fracaso da campaña de 1874.

### Socialrevolucionaria

A comezos do século XX, retomou a axitación revolucionaria, asociándose con Grigorii Gershuni e máis tarde con Viktor Chernov, cos que fundou o novo Partido Social-Revolucionario en 1901. Percorreu o país, seguida de Gershuni, para solicitar o apoio dos vellos revolucionarios e lograr novas afiliacións ao partido, utilizando para iso o seu prestixio de veterana revolucionaria.

En 1903 fuxiu do país, buscada pola policía tsarista. Estableceuse en Xenebra e pasou a formar parte do comité central do novo partido. O ano seguinte asistiu ao congreso socialista en Ámsterdan e trasladouse aos Estados Unidos para recadar fondos para a agrupación política.

Regresou a Rusia durante a Revolución de 1905 e asistiu ao segundo congreso campesiño en Nizhni Nóvgorod, antes de ser novamente detida en 1907 e devolta á fortaleza capitolina onde xa fora encerrada. En 1909 foi xulgada e condenada ao exilio siberiano. Tratou en balde de escapar en 1913 e foi castigada co illamento carcerario. En total pasou vinte anos en Siberia.

As revolucións de 1917
----------------------

*Véxase tamén**:* Revolución Rusa de 1917.
Caricatura de Breshko-Breshkovskaia por Artsibushev durante a Conferencia Estatal de Moscova do verán de 1917.
Coñeceu a Aleksandr Kerenskii durante o seu segundo exilio en Siberia, converténdose nunha das súas maiores defensoras. O propio Kerenskii organizou o seu regreso a Europa trala revolución de febreiro. Seguía entón en Siberia, xunto con outros destacados membros do partido como Abraham Gotz ou Mariia Spiridonova.

No período do goberno provisional ruso, Breshko-Breshkovskaia destacou como un dos principais membros do á máis dereitista do partido, financiando o diario *Volya Naroda* (*A vontade do pobo*) e apoiando activa e firmemente ao Goberno. Como outros antigos revolucionarios, Breshko-Breshkovskaia converteu o seu anterior respaldo ás ideas populistas en nacionalismo e nun certo paneslavismo anti-xermano. Financiou ao diario conservador do partido con abundantes fondos recadados por admiradores estadounidenses e apoiou as accións para manter o esforzo bélico do país.

Adversaria feroz dos bolxeviques, aos que consideraba axentes alemáns, e das posturas da fracción esquerda dos socialrevolucionarios, foi quedando illada na formación. Defendeu con vehemencia o mantemento da alianza con Francia e o Reino Unido e a continuación da guerra ata a vitoria. A súa influencia real era escasa, malia o seu prestixio como veterana revolucionaria.

Na primavera, foi elixida como membro do comité executivo central dos soviets de campesiños, dominado pola corrente dereitista do partido.

Oposición aos bolxeviques e exilio
----------------------------------

Tras a toma do poder por Lenin na revolución de outubro, enfrascouse na preparación da Asemblea Constituínte Rusa e, trala súa disolución polos bolxeviques, apoiou ao Goberno antibolxevique do Komuch; trasladouse á súa sede en Samara no verán de 1918. En setembro de 1918, participou como membro da Unión pola Rexeneración de Rusia na conferencia de Ufá que reuniu a diversas autoridades antibolxeviques e levou á formación do efémero Directorio de Omsk. Volveu aos Estados Unidos para recadar fondos e arremeteu ante o Senado en 1919 contra Lenin e os seus partidarios.

Permaneceu exiliada en Rutenia, entón parte da nova república checoslovaca, xestionando dúas escolas.

Notas
-----

1. 1 2 3 4 5 6 7 8 9 10 11 12 13 14 15 16 17  Jackson & Devlin 1989, p. 79.
2. 1 2  Boniece 1995, p. 226.
3. ↑  Radkey 1958, p. 56.
4. ↑  Radkey 1958, p. 52.
5. 1 2  Boniece 1995, p. 227.
6. 1 2 3 4 5 6 7  Jackson & Devlin 1989, p. 80.
7. ↑  Radkey 1958, p. 138.
8. 1 2 3  Radkey 1958, p. 189.
9. ↑  Radkey 1958, p. 150.
10. ↑  Boniece 1995, p. 231.
11. ↑  Smele 1996, p. 45.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ekaterina Breshko-Breshkovskaia Modificar a ligazón no Wikidata*** |

|  |  |
| --- | --- |
|  | A Galipedia ten un portal sobre: ***Rusia*** |

### Bibliografía

* Boniece, Sally A. (1995). *Maria Spiridonova, 1884-1918: Feminine Martyrdom and Revolutionary Mythmaking* (pdf)`|format=` require `|url=` (Axuda) (en inglés). Universidade de Indiana. OCLC 34461219.
* Jackson, George; Devlin, Robert (1989). *Dictionary of the Russian Revolution* (en inglés). Greenwood Press. pp. 722. ISBN 9780313211317.
* Radkey, Oliver H. (1958). *The Agrarian Foes of Bolshevism: Promise and Default of the Russian Socialist Revolutionaries February to October 1917* (en inglés). Columbia University Press. pp. 521. ISBN 9780231021708.
* Smele, Jonathan D. (1996). *Civil war in Siberia: the anti-Bolshevik government of Admiral Kolchak, 1918-1920* (en inglés). Cambridge University Press. p. 759. ISBN 9780521573351. [*Ligazón morta*]

|  |  |
| --- | --- |
| Control de autoridades | 
* Wd: Q2996846
* WorldCat
* VIAF: 41907994
* BIBSYS: 90734731
* BNF: 12314551d
* BRE: 1883529
* CiNii: DA0694818X
* EBID: ID
* FAST: 305258
* GND: 119088401
* ISNI: 0000000082233529
* LCCN: nr92020765
* NKC: skuk0001818
* NLA: 35021682
* NTA: 12293055X
* OBP: ID
* OL: OL2417582A
* SNAC: w6dz0v67
* SUDOC: 176971386
* UNZ: BreshkovskyCatherine

 |